Damien Charles Winchester

Kép forrása: https://hu.pinterest.com/pin/611011874444494858/

Damien, vagy preferált becenevén Damen, illetve Dami tizenéves varázslótanonc, a Roxfort Boszorkány- és Varázslóképző Szakiskola ötödéves diákja. Damien A Roxfort titkai címen futó kaland egyik játékos karaktere.

Damen egy félvér, édesanyja mugli származású, édesapja pedig aranyvérű. Az édesanyjával és nővérével lakik hármasban a család wales-i birtokán, Tinternben. Jelenleg ő a Mardekár-ház ötödéves prefektusa, továbbá a mardekáros kviddics-csapat fogója.

## Megjelenése

Damien nyúlánk, vékonyabb testalkatú, nagyon világos bőrű srác. A haja világosbarna színű, rövid, és többnyire bármit csinál vele, kissé rendezetlen marad. A szemei mézbarnák, szempillái fiúhoz képest hosszúak (a lányok sokszor cukkolták miatta). Összeségében véve egész helyes srác, kiköpött úgy néz ki, mint az édesapja, de arcvonásai sokkal finomabbak, a mosolya és a szeme színe az anyukájáéra hajaz. Szemüveges, pocsékul lát közelre, bár sokszor hord mugli kontaktlencsét, így ezt sokan nem is tudják róla - látása mágiával sem javítható. Damien gyerekkora óta pocsék alvó, ezért a szemei alatt szinte állandóan sötét karikák vannak, mindig fáradtnak tűnhet, de valójában teljesen hozzászokott a kevés alváshoz. Minekután mugli anya mellett nőtt fel, szereti és preferálja a talárokkal szemben a visszafogott, praktikus mugli ruhadarabokat. Ha nem az iskolai egyenruhája van rajta, általában kapucnis kardigánban, pólóban, farmerben és tornacsukában grasszál. Szereti a vastag, puha sálakat és sapkákat, illetve az egyéb furcsa kiegészítőket. A bal karján lévő varázstetoválást negyedév utáni nyáron csináltatta utazás közben, a saját grafikája, a rajta lévő figura néha megmozdul.

## Személyisége

Damen csendes, magának való srác. Közeli ismerősök és a családja körében nagyon barátságos, laza, de mindenki mást fenntartásokkal kezel. Alapvetően nincs baja az emberekkel, sőt, kommunikációs készségei is egész jók, egyszerűen csak fárasztónak találja legtöbbjüket. Furfangos, nagyon jó esze van, ami szorgalmával párosulva nagyon jó tanulóvá teszi őt. Remek megfigyelő, elképesztő mennyiségű – sokszor feleslegesnek tűnő – információt képes megjegyezni és rendszerezni (és nem fél felhasználni, ha a céljai úgy diktálják). Nagyon sok dolog iránt érdeklődik. Ha kérik, szívesen segít, de magától nem vagy nagyon ritkán ajánlja fel. A humora elég sajátos, fanyarnak mondható. Nehéz felidegesíteni, nagyon higgadt fiú. A tanárok többsége kedveli.

Sokban hasonlít az apjára és a nagybátyjára: nagyon kreatív és kíváncsi, de sokkal megfontoltabb náluk. Ha valami olyasmi történik, ami érdekli, mindig csak sokszori átgondolás után cselekszik. Szereti a változatosságot, az ismétlődő feladatok többnyire untatják. Ambiciózus, céltudatos – ha problémába ütközik, azt precízen és gyorsan oldja meg. Tulajdonképpen élvezi, ha valami megdolgoztatja azokat a kis szürke agysejteket, ezért állandóan kattog valamin, szereti a kihívásokat. Ha nagyon rápörög valamire, képes a legalapvetőbb létfenntartó dolgokról – többnyire az alvásról és az étkezésekről – teljesen megfeledkezni. Mindenre próbál logikus magyarázatot találni. Szereti a szabályokat, de nem fél áthágni őket, ha úgy véli, az a célravezető. Legnagyobb félelmei a kudarc és a bezártság.

A vérében van az, hogyan kell az állatokkal, illetve a varázslényekkel úgy általában bánni. Ehhez nagyban hozzájárult édesanyja és nagybátyja munkája. Gyerekkori álma, hogy magizoológiával foglalkozhasson később, de a legjobban a sárkányok érdeklik, ezek a kedvenc állatai is. Szabadidejében rengeteget rajzol és olvas (néha az éppen olvasott könyvbe firkál kisebb illusztrációkat), szeret rejtvényeket fejteni, túrázni és fotózni. Alapvetően minden tárgyból jó jegyei vannak, de nagyon egyértelmű, mik azok, amik valóban érdeklik, és mik azok, amiket csak a kötelességtudata miatt tanul.

A kastély szellemei valamilyen furcsa oknál fogva nagyon kedvelik, így mikor a folyosókat járja, gyakran beszélgetésbe elegyedik velük. Eleinte udvariasságból, később azonban tisztán érdeklődésből hallgatta őket, úgy véli, sok érdekes dolgot tanulhat tőlük az ember, ha veszi a fáradtságot, hogy kibogarássza az információt.

## Története

### A játék előtt

#### Gyermekkor

Damien Tinternben, Walesben született a Winchester család saját birtokán látta meg a napvilágot a család második gyermekeként. Van egy nővére, Mary-Anne, aki nál négy évvel idősebb, és jelenleg aurornak tanul. Damien édesanyja egy skót mugli, állatorvosként dolgozik saját rendelőjében, és egyetemre járt, amikor összeismerkedett az édesapjával. Az apja az aranyvérű wales-i Winchester család ikerpár gyermekeinek idősebb tagja volt, profi átoktörőként dolgozott, míg Damien öt éves korában nyoma nem veszett munka közben. Damien édesapjának ikertestvére, Stanley minden követ megmozgatott, hogy megkeressék a férfit, ám sajnos sosem bukkantak a nyomára. Damiennek kevés emléke van az apjáról, de édesanyja szerint büszke lenne a fiára. Ekkor kovácslódott össze a nővérével, szinte elválaszthatatlanok lettek. Illetve ekkortájt jelentkeztek először problémái az alvással, azóta képtelen kialudni magát: kisgyermekként eleinte rémálmok miatt, később egyszerűen csak nem tudott elaludni. Ismerősei és szobatársai gyakran viccelnek azzal, hogy talán nem is szokott.

Damien kis idővel az után kezdett el varázsolgatni, hogy édesapja eltűnt, ám nővérével ellentétben semmi igazán látványosat nem csinált (a legdurvább mutatványa például tapéták fehérré változtatása, hogy lehessen a falra rajzolni). Az apafigura szerepébe Stanley lépett, rengeteget segített Damien édesanyjának vele és a fiúnál jóval problémásabb Maryvel. A fiú a nővére helyett is kiemelkedő érdeklődést mutatott az állatok iránt, mindmáig rajong minden lényért, így gyakran előfordul, hogy édesanyja mellett legyeskedik az állatorvosi rendelőben.

Kicsit később, amikor nagyobb lett, Stan elkezdte magával hordani kisebb utakra a világ minden tájára. Ezek az utak eleinte arra szolgáltak, hogy eltereljék a figyelmét és lekösség az energiáit, ám annyira jól sültek el, hogy a fiatal fiú teljesen beleszeretett az utazásba, az idegen tájakba és kultúrákba. Mostanra a nyári szünetek egy jelentős részét is nagybátyjával tölti, magizoológusként ő volt az, aki megmutatta unokaöccsének, milyen csodálatosak a varázslények (az állatszeretetét figyelembe véve nem volt azért nehéz dolga). Kilenc éves korában látott először sárkányt testközelből - édesanyja erről azóta sem tud, mivel jobb a családi békesség -, azonnal elhatározta, hogy ha felnő és végez Roxfortban, velük szeretne elsőként foglalkozni. Az utaknak köszönhetően elég széleskörű ismeretei vannak küönböző kultúrákról.

#### Roxforti levél és az iskola kezdetén

A tizenegyedik születésnapján az egész családdal madarat lehetett volna fogatni. Stan bácsitól ajándékként egy-egy dedikált példányt a *Legendás állatok és megfigyelésük*ből és Göthe Salmander csokibéka-kártyájából, édesanyjának az első baglyát, Dantét köszönhette, nővérétől pedig egy méretes sárkánybőr kötésű könyvet kapott. Ezek azóta is a legkedvesebb személyes tárgyai.

Damien első vonatútja Roxfortba meglehetősen eseménytelen volt, mivel a nővérével és a barátaival egy kabinban utazott. Egész úton hol a könyvébe rajzolgatott, hol a büfés néni nasijait majszolta, hol az ablakon bámulta az elsuhanó tájat. A nővére az út nagy részében azon lamentált, vajon melyik házba kerül majd, a fiú utólag azt is megtudta, hogy fogadást kötött Stan bácsival: ő a Hollóhátra fogadott, a nagybácsi a Hugrabugra...

Máig emlékszik Mary arcára, mikor a Teszlek Süveg a Mardekárba osztotta. Tulajdonképpen ő sem tudta pontosan, hogy is kerülhetett abba a házba, sőt, ő is a Hollóhátra számított. Mindenesetre nem érzi, hogy olyan nagyon kilógnék a sorból... Mivel Damien szeret tanulni, viszonylag könnyen vette és veszi az akadályokat. Sosem arra törekedett, hogy ő legyen a legjobb, csupán úgy vélte, hosszabb távon megéri, és szerette volna büszkévé tenni kicsit édesanyját, Stan bácsit és az édesapja emlékét is. Ugyan kissé nehezen, de szert tett néhány barátra is, bár a szabadideje nagy részét így is a könyvtárban, esetleg a folyosók ablakában ülve tölti olvasással vagy rajzolással. A rosszul alvás a kastélyban sem változott – néha kiül a klubhelyiségbe éjszaka, és csak nézi a tóban úszkáló különös lényeket az ablakokon keresztül. Némelyik már-már barátként üdvözli. Bármennyire is szereti a kastélyt és a birtokot, Damien idáig az ünnepeket mindig otthon töltötte Maryvel, hogy az édesanyja ne maradjon magára. Ilyenkor Stan is mindig tiszteletet tetti otthon, bármerre is járt épp a világban.

### A játék során

#### A tanév kezdete

Damien első játékbeli órája ötödévben Legendás Lények Gondozása volt. Mint mindig, ide is időben érkezik, Hagrid az óra elején Elise-zel és Loryval osztja őt egy csoportba. Dami az óra első felében leginkább rajzolgatással, naplóírással tölti az időt, amíg a nekik kiosztott porlock megszokja a jelenlétüket. Egy idő után a kis társaság kisebb beszélgetésbe bonyolódik arról, hogy mivel töltötték a nyári szünetüket, Dami is beszámol róla, hogy Japánban járt. Később kis híján sikerül megszelídítenie a porlockjukat, de sajnos egy másik csapat miatt ez a siker nem hosszú életű, ugyanis a porlockjaik kisebb konfliktusba keverednek.

A kötelező közös tanulás során Damien mindenféle ellenérzés nélkül írja meg a próbadolgozatát. Az utána következő pályaválasztási elbeszélgetés határozott elképzeléseinek köszönhetően egészen gyorsan lezajlik, mivel még mindig magizoológiával, drakológiával szeretne foglalkozni. A beszélgetés után visszavonul a szobájába pihenni, tanulni és olvasni vacsoráig. Este Damien legnagyobb döbbenetére Lumpsluck professzor őt jelöli ki a Mardekár-ház fiú prefektusának - a tényhez Damien meglehetősen vegyes érzésekkel áll, és a vacsora utáni közös ismerkedős üldögélésen is elég bizonytalan az ottlétét illetően.

#### Kaland a Tiltott Rengetegben

Damien a prefektussá válása után idegnyugtató sétát tesz a kastélyban - így szúrja ki a Rengeteg felé igyekvő Ai-t és Aaront- Némi gondolkozás után lemegy évfolyamtársai után anélkül, hogy előre figyelmeztetne egy tanárt, mert nem szeretné bajba sodorni már a második napon őket. Végül a párossal tart a rengetegbe, miután mozgást látnak, abban a hiszemben, hogy meg tudja győzni őket arról, hogy visszaforduljanak. Belebotlanak egy sérült unikornisba, a csikójába és egy durrfarkú szurcsókba, így a katasztrófa borítékolható: a mamakornis elpusztul, a kiscsikó súlyos sérüléseit pedig Aislinnal közösen látják el, miután ártalmatlanították a szurcsókot. Kisvártatva Hagrid is befut Dami macskája, Banshee kíséretében, így a kis csapat a szidás után "büntetőmunkát" is nyer - nekik kell majd ellátni a csikót, amíg felépül a mamája nélkül.

#### Párbajszakkör

A párbajszakkörön Dami a bemelegítő párbajozás után Norával, Jordannel, Loryval és Lilahval kerül egy csapatba, szinte utolsóként kerülnek a feladatuk elé. A szimulációban egy elátkozott ház átkát kellett volna felderíteniük és megtörniük. Némi teketóriázás után a kis csapat ketté osztódik, így Damien Norával lát neki a rájuk eső szoba felderítésének. A feladatot a szervezetlenségük miatt sajnos nem sikerül megoldaniuk.

*Hamarosan...*

## Egyebek

### Banshee

Harmadéves volt, amikor Stanley hazaállított karácsonyra Banshee-vel. Banshee egy óriási termetű, vörös színű, hosszú szőrű macska – egészen pontosan egy fél-murmánc. Stan bácsi egy illegálisan murmánctenyészet felszámolásában segédkezett Londonban, így került hozzá a vörös óriás. Banshee nem volt hajlandó békén hagyni Stant, így ő, miután engedélyt kapott rá, hazahozta hazavitte a Winchester birtokra. A macska, amint meglátta Damient, azonnal a lábához szegődött, és azóta sem hagyja magára. Azt mondják, a murmáncok nagyon intelligens varázs-macskafélék, és nagyon kötődnek a gazdájukhoz - a fiú holmiját centivastagon borító macskaszőr elég nyilvánvalóvá teszi, hogy ki ez az illető Banshee számára. Stan szerint Banshee tudta előre, hogy ha vele tart, Damennél fog kikötni.

### A sárkánybőr-napló

Tizenegyedik születésnapjára kapta nővérétől, aki Roxmortsban vásárolta egy hétvégén. Méretes, keményfedelű könyv, ami soha nem fogy ki az üres lapokból egy ügyes kis bűbájnak köszönhetően. Damen a saját fotóival, rajzaival, préselt növényekkel tölti meg a bejegyzései mellett, amiket a Stan bácsival közös útjaikon készít és gyűjt – gyakorlatilag egy furcsa naplóként funkcionál. Damen eddig senkinek sem engedte meg, hogy fellapozza - Maryt leszámítva.

## Érdekességek

* Damen harmadéves kora óta a Mardekár ház fogója. A kviddics azon kevés dolgok közé tartozik, ami hosszú távon semmit sem tesz az életéhez és tervei sincsenek vele, tisztán élvezetből csinálja.
* Tanulmányi eredményei kivétel nélkül jók, az általa fontosnak tartott vagy szeretett tárgyakból a legjobbak közt van.
* Ötödév elején prefektussá választották. Damen nem kitörő örömmel fogadta a hírt, de végül egyfajta kihívásként tekint rá, amit meg kell ugornia.
* Kedvenc tantárgyai: legendás lények, bájitaltan és gyógynövénytan.
* A bal keze a domináns, de mindkettőt tudja használni. A pálcát is bal kézzel fogja.
* Klausztrofóbiája egy gyermekkori rossz emlékből ered.
* Damen biszexuális. Rövid ideig többek közt neki is volt egy múló crush-a az évfolyam egyik népszerű fiúján, Matthew-n.
* Az alignmentje: "neutral good".
* Az MBTI-személyiségtípusa: INTP.
* Patrónusa, ha elsajátítja a bűbájt, a csóka lesz. Damen nem tudja, de a csóka édesapja animágusa volt.
* Damen karakterét *Dipper Pines (Gravity Falls)* és *Göthe Salmander* ihlette személyiségében és megjelenésében is. Utóbbi Damen egyik nagy példaképe is.
	+ A játékos nagy *Gravity Falls* rajongó. Karakterképén is *Dipper Pines* egy idősebb verziója található. Damen naplózása referencia Dipper könyvére.
	+ Karakterképül szolgálnak különböző *Gansey* fanartok *Maggie Stiefvater The Raven Cycle* című tetralógiájából.
	+ Damen szinkronhangja fiatalon *Tyler Young (Eyewitness, 2016)* amerikai színész, idősebb korában pedig *Ioan Gruffudd* wales-i színész *(Harrow, 2018)* lenne, magyar hangját *Bogdán Gergő* kölcsönözné.
* Damen megalkotásakor játékosa sok névvariáción átesett:
	+ Első vezetékneve Davenport lett volna, amely egy utalás az *Assassin's Creed* játékokra (az ACIII, amelyben a Davenport név feltűnik, a játékos nagy kedvence).
	+ A Winchester vezetéknév egyértelműen a *Supernatural (Odaát)* c. sorozatra tekint ki, noha a karakter a sorozat egyik karakterével sem mutat hasonlóságot.
	+ Damien beceneve a játékos egyik aktuális olvasmányából jött, ahol a főszereplőt *Damianos*nak hívták. A nevet a játékos túl hosszúnak találta, ám az olvasmányos becézését, a *Damen*t megtartotta. A *Dami* a játékosok közötti becézésből ragaadt rá.
	+ A *Charles*-t egy játékostárs dobta fel, mint első keresztnevet.